|  |
| --- |
| **Op. 10:1-11****“Wat moet gelowiges doen terwyl God se oordele al meer en al erger losbars?”***Andries Burger, Pinetown Gemeente, 3 Augustus 2023* |

*Sing:* *Lied 258:1,2;Lied 213:1;2;”Ek bely in God Drie-Enig”; “Die liefde van God...”; Ps. 119:18,22,26,27(C); “Vrede”*

Het jy, of dalk iemand saam jou, al in ŉ gruwelfliek (ŉ “horror”) jou oë toegemaak omdat die spanning en die verskrikking net te veel geword het en jy die klimaks so ietwat wou systap?

Dit is omtrent hoe mens voel as jy klaar gehoor het van die eerste ses trompette van God se oordeel van die verganklike wêreld en die goddelose mense – en dan besef dat die sewende wat volg baie, baie erger gaan wees.

Dis asof God weet dat hierdie dinge vir ons so oorweldigend kan wees dat ons eerder ontsteld kan word as om sekerheid en vrede te put uit die perspektief van sy openbarings.

Voordat Hy die sewende en finale trompet bekendstel, onderbreek Hy die openbaring met iets anders.

Hy het dit voorheen ook gedoen, kom ons onthou dit net weer.

Toe ons onstelt kon wees na die openbaring van die sesde seël en die besef dat geen mens staande kan bly voor die lewende, heilige, almagtige God se veroordeling nie,

 toe het Hy nie dadelik die oordeel van die sewende seël bekend gemaak nie.

Hy het oorgeslaan om te wys wat die uiteinde is vir gelowiges,

om ons te verseker dat ons niks te vrees het vir ons oordeel en straf nie,

want Christus het dit reeds in ons plek verduur en ons volkome daarvan verlos –

maar net elkeen wat in Hom glo met ŉ geloof wat sigbaar word en geloofsvrugte dra in die manier hoe ons lewe.

Daardie onderbreking in Openbaring 7, na die sesde seël voor die sewende, het vir gelowiges openbaar wie ons is.

ŉ Menigte skare in wit klere wat skoongewas is in die Lam se lewensbloed,

die volle getal van alle gelowiges deur al die eeue heen,

gemerk met die waarborg-eienaarskap-seël van God op ons voorkoppe.

Dit is die versekering wat heeltyd in ons gedagtes moet wees wanneer ons besin oor die hele openbaring, veral die sewende seël,

daardie laaste deel van God se plan wat by die ander kom om sy ewige plan uit te voer.

Die onderbreking wat God maak in sy openbaring na die sesde trompet, voor die finale sewende een, fokus nie weer op wie ons is nie, dit weet ons moes reeds.

Nou wys Hy vir ons wat ons moet doen terwyl al Hy al sy oordele laat losbars.

Reg van die begin van die eerste seël al, (die goed speel mos gesamentlik af)

maar baie spesifiek in hierdie onstellende gebeure wat Hy verder gaan openbaar met die sewende en finale trompet van veroordeling en vernietiging.

**<< Lees Op. 10:1-11 >>**

Voordat ons op die inhoud fokus wil ek net sekermaak dat ons hierdie “onderbrekings” tussen die sesde en sewende seël (Op 7) en tussen die sesde en sewende trompet (Op 10-11) reg verstaan.

Dit is nie onderbrekings in die uitvoering van God se plan nie;

dit is nie dat sy plan na die sesde seël of na die sesde trompet eers onderbreek word vir hierdie gebeure nie.

Sy hele plan is aaneenlopend met een na die ander seël en een na die ander trompet sonder onderbreking.

Een na die ander word van stapel gestuur sodat hulle almal saam in oorvleueling en gesamentlik plaasvind.

Een na die ander wel feller en erger, en met tyd al meer en meer so.

Na die sesde seël volg die sewende en na die sesde trompet die sewende.

Dit is God se openbaring, sy vertelling, sy bekendstelling van die een kontinue plan wat ŉ onderbreking het.

Soos om te sê, “Terloops, terwyl hierdie seëls en trompette in vervulling gaan moet julle hierdie ingedagte hou –

 deurlopend terwyl die hele plan in uitvoering gaan.

Wat die inhoud van hierdie openbaring wat ons gelees het betref, is daar eers drie dinge wat ons moet weet, en dan volg twee dinge wat ons moet doen.

Johannes sien ŉ sterk engel wat hy nog nie voorheen gesien het nie.

Party verklaarders reken dat dit Jesus self was, maar dit is baie onseker want Hy word nêrens anders in hierdie Openbaring ŉ “engel” genoem nie.

Tog wys sy voorkoms baie duidelik op God se teenwoordigheid –

die wolk soos in Moses se tyd wanneer God na die tent van samekoms toe gekom het,

die reënboog van God se verbondstrou wat om sy troon is in Openbaring 4,

sy gesig soos die son en sy bene van vuur laat mens dink aan die visioen van Jesus in Openbaring 1.

Hy kom uit die hemel uit as ŉ verteenwoordiger van God want die manier wat hy gaan staan is ŉ sterk en duidelike simbool van God se heerskappy.

Dit was ŉ gebruik in die ou tyd dat iemand sy oorwinning of sy heerskappy simbolies uitgebeeld het deur sy voet op die persoon of die land te sit waaroor hy heers.

Soos Josua wat in Josua 24:10 die offisiere van Israel beveel om hulle voete op die nekke te sit van vyf Amoritiese konings wat hulle oorwin het.

Hierdie verteenwoordiger van God self staan met sy een voet op die land en die ander op die see.

En hy doen dit om dit duidelik te maak dat God oor alles en almal regeer met sy almagtige gesag.

Dit is die eerste ding wat ons moet weet uit hierdie openbaring – dat God met absolute gesag heers oor alles en almal.

Maak nie saak hoe dit vir ons sou lyk terwyl Christus God se verseëlde boekrol plan van Openbarings in werking stel nie,

maak nie saak hoeveel ons self ook in die proses moet verduur nie,

selfs al lyk dit soms of die bose magte en goddelose mense die oorhand kry nie...

Met hierdie openbaring wil God sekermaak dat ons baie duidelik en altyd aanhoudend absoluut seker sal wees daarvan

dat Hy in beheer is.

Niks gebeur sonder dat Hy daarvan weet en dit laat gebeur of toelaat dat dit gebeur nie.

Hy wat ons só lief het dat Hy sy Seun stuur en prysgee en in ons plek straf,

dié Een wat ons só lief het dat Hy sy heerlikheid en sy lewe vir ons opoffer is in beheer van alles wat om ons en met ons gebeur.

 Hy het die Oppergesag,

 Hy alleen is die ewige almagtige Koning van alles en almal!

Dan praat hierdie sterk engel verteenwoordiger van God met ŉ donderweer stem.

Wat Hy sê was vir Johannes duidelik en verstaanbaar.

Maar toe hy dit vir ons wil neerskryf toe word hy uit die hemel gestop om dit te doen. God wil nie hê dat ons daardie gedeelte van sy openbaring sal hoor en sal ken nie.

En dit is die tweede ding wat ons moet weet en altyd moet onthou.

Daar is dinge van God se openbaring wat ons nie weet nie.

 Ag, hoe sukkel party mense, dalk meeste mense nie hiermee nie.

Hoeveel vrae vra ons nie oor dinge wat in die lewe gebeur nie,

hoeveel keer word God selfs onderverdenking gebring omdat simpel mense soos ek en jy Hom nie verstaan en nie weet waarom dinge gebeur nie.

Ons gee gewoonlik nie om as ons nie verstaan hoekom iets wonderliks gebeur nie,

maar o wee, wanneer iets slegs gebeur dan wil mense God verstaan, dan wil hulle wéét.

Nee, met hierdie openbaring maak God seker dat ons moet besef dat daar dinge in sy raadsplan is wat nie aan ons geopenbaar is nie.

Hy is die Heerser en Hy bepaal wat Hy aan ons bekend maak en wat nie...

Hy sê dit reeds in Deuteronomium 29:29, 29*“Wat nie geopenbaar is nie, is bekend aan die Here ons God, maar wat geopenbaar is, is vir altyd bekend...*

Dan sien Johannes hoe die engel sy hand uitstrek na die hemel toe in ŉ tipiese gebaar van hulle tyd om ŉ eed af te lê by God, soos wat ons ŉ hand op die Bybel sou sit.

Hy roep die Almagtige Skepper van hemel en aarde as getuie van die waarheid wat hy verkondig.

Wat hy nou gaan se is netso waar en seker as wat God waar en seker is...

En die waarheid wat Hy onder eed openbaar is die derde dinge wat ons moet weet...

Daar is geen tyd meer oor nie.

En wanneer die laaste deel van God se plan met die simboliek van die sewende trompet weergalm,

sal sy volle raadsplan, en al sy redes vir elke deeltjie en elke dingetjie daarvan bekend word.

Dan sal ons nie meer ten dele ken soos Paulus in 1 Korintiërs 13 skryf nie, dan sal alles wat verborge was bekend word.

Met die sewende trompet blaas, wanneer die finale vervulling van God se plan voltooi word,

dan sal alles wat nou nog verborge is bekend wees, dan sal ons vrae beantwoord wees –

groot vrae soos waarom Hy sonde toegelaat het, en kleiner vrae soos waarom dit of dat in my en jou lewe gebeur, of nie gebeur nie.

Alles sal bekend wees en alles sal skitter van sy heiligheid en sy geregtigheid, en van sy wysheid en barmhartigheid, van sy genade en sy liefde.

Deur al die eeue was daar nog tyd, en elke dag nou nog is daar tyd – genade tyd om tot inkeer te kom.

Soveel so dat daar spotters sal wees, reeds is wat koggel dat die einde nie regtig kom nie, soos ons in 2 Petrus 3:3-4 lees.

Maar dit kom verseker, God is lankmoedig skryf Petrus in v. 9,

Hy vertraag nie die vervulling van sy belofte nie, Hy gee nog genade tyd sodat almal tot bekering kan kom.

Selfs wanneer die séwende en laaste seël van sy raadsplan gebreek word,

dan begin sy finale oordeel offensief met trompette van waarskuwing dat dit die einde nou op hande is, al meer en al erger roep Hy die goddelose daarmee tot bekering,

selfs wanneer Hy die duiwel loslaat om hulle te teister, is daar nog tyd.

Maar nie meer wanneer die finale voltrekking in die simbool van die sewende trompet openbaar word nie.

Dan is daar nie meer tyd nie, dan is die kans verby – so seker as wat daar ŉ aarde en ŉ see is, so seker as wat daar ŉ geskape wêreld is, so seker as wat God God is.

Ons moenie een oomblik laat verbygaan nie,

gryp elke kans aan om jou sekerheid in Christus vas te maak,

om in Hom te glo en om jou geloof in Hom uit te leef as noodwendige bevestiging en bewys van jou geloof.

 Dit tyd is op hande wanneer daar nie meer tyd sal wees nie...

En as dit alles so is, wat moet ons doen?

Wat moet gelowiges doen wanneer die een seël na die ander van God se plan in werking kom?

Waarop moet ons ons toelê in die laaste dae as die ses en selfs die sewende trompette van oordeel in afgryse om ons afspeel en ons wil-wil verswelg?

God openbaar twee dinge wat ons deurgaans moet doen, en al meer soos ons al duideliker sien dat die einde naderkom –

 ons moet die klein boekie eet en daarvan vertel.

Die boekie is ŉ simbool van God se boodskap, die boodskap wat Johannes weer moet verkondig, die evangelieboodskap wat hy reeds sy hele lewe al verkondig het, soos baie ander ook.

Dit is ŉ oop boekie, die inhoud daarvan is nie geheim of weggesteek nie, dit is oop en bloot, eenvoudig en maklik om te verstaan.

Die eerste ding wat Johannes moes doen, as ŉ boodskap wat elke gelowige moet doen, is om die boekie te eet.

Nie net lees nie, nie net met ons verstand te onthou en te verstaan nie.

Eet, sodat dit opgeneem kan word in ons hele wese, dat dit deel word van ons sodat dit ons lewe bepaal.

Soos brood wat ons eet ons liggaam laat groei en ons krag gee om te leef en dinge te doen,

 só moet hierdie boekie, hierdie Bybel boodskap van God deel word van ons

om ons lewens te verander, om ons gees in geloof te laat groei om in die geloof te lewe, om elke dag se werk en elke dag se worsteling in geloof te kan doen.

Om elke dag in geloof aan God te kan vashou wanneer sy raadsplan in al erger oordele uitwoed.

Soos ons honger vir kos en hunker na brood en eet tot ons versadig is,

so moet ons honger na die oop boekie Woord van God,

ons moet daarna hunker en daarvan eet om ons honger na Hom te stil.

Nie net so stukkie hier en dan dalk ŉ stukkie daar proe nie,

bestudeer dit en dink daaroor na.

Soos jou spysvertering brood moet verwerk en absorbeer,

so moet jy met jou gedagtes en jou belewenis die Woord verteer en absorbeer en toeëien in jou hart.

Eet sy Woord asof jou lewe daarvan afhang...

en dit doen,

 want daarin vind jy die enigste brood van die lewe Jesus Christus onse Here.

Wanneer jy die boekie eet, die Woord van God regtig inneem en ter harte neem

dan sal jy gou ervaar dat dit so soet soos heuning is.

God se genade en barmhartigheid, sy liefde in die verlossing wat Hy bewerk deur Jesus Christus

waaraan Hy ons laat deel kry deur die geloof van die Heilige Gees in ons werk.

Die soete vrede om met Hom versoen te wees wat nou reeds in hierdie lewe vir ons ŉ vrede bring omdat ons sy liefde vir ons ken.

Hoe aangenaam is sy beloftes nie vir die wat in Hom glo en aan Hom gehoorsaam lewe nie –

beloftes in hierdie lewe maar soveel meer in sy ewige saligheid en heerlikheid waaraan ons sal deel.

Maar jy sal ook die bitter van die boekie leer ken,

die vasdraai wanneer jy jou eie onvermoë leer ken,

die ontsteltenis van jou sonde sal jou binneste bitter maak sodat jy ook

soos Paulus jou ellende sal besef om uit te roep na wie jou sou kon verlos.

 Om dan weer die soete heuning van Christus se verlossing te proe...

Dit is die eerste ding wat ons moet doen, om die Woord van God te eet.

En dan die tweede ding wat ons moet doen is om dit te verkondig, weer te verkondig, aan te hou verkondig.

Om te profeteer is om te vertel van God en wat Hy doen en gaan doen – soos Hy dit openbaar.

Dit is om te vertel van wat ons geëet het, van God en van wat Hy in sy Woord bekend maak en leer.

Ons moet vertel en verkondig van die soet, eerste van die soet –

die genade van verlossing van sonde en van God se straf daarop, van versoening met God en van sy rus en vrede en die deel in sy heerlikheid en saligheid;

van vertrou op Hom wat beloof om genoeg en betyds gee as ons net op Hom bly fokus;

van sy troos te midde van die ergste swaarkry en lyding,

 van hoop en lewensblyheid selfs in benoudheid en nood.

Maar ons moet ook vertel en verkondig van die bitter –

die aaklige waarheid van sonde en

die gevolge daarvan in hierdie lewe en veral in die lewe hierna – of liewer die ewige helse dood hierna;

en van die dag wanneer daar nie meer tyd sal wees nie,

wanneer die sewende trompet blaas.

Want so seker as wat daar berge en riviere en visse en voëls is, so seker as wat daar ŉ Skepper God is, so seker sal daardie dag aanbreek...

Mense hoor graag van die soet, dit streel hulle ore, ŉ opbeurende boodskap vir die dag of vir die week...

Maar ons moet die hele boekie verkondig, nie selektief net die soet dele nie, ook die dele wat jou soos ŉ vuishou op die maag tref...

Ons moet verkondig soos Paulus in 2 Timoteus 4 leer, 2*verkondig die woord;*

*hou daarmee vol, tydig en ontydig; weerlê, bestraf, bemoedig deur met alle geduld onderrig te gee,*

 *3want daar sal 'n tyd kom wanneer die mense die gesonde leer nie meer sal verdra nie. Hulle sal hulle eie begeertes volg en vir hulle leermeesters bymekaarmaak wat net sal sê wat hulle graag wil hoor. 4Hulle sal die waarheid nie wil hoor nie en hulle tot verdigsels wend.*

In hierdie hoofstuk het God die openbaring van sy plan onderbreek om seker te maak dat ons drie dinge sal weet en twee dinge sal doen terwyl sy plan in vervulling gaan.

Terwyl die een na die ander oordeelstrompet al meer en al erger om ons afspeel

moet ons weet dat al verstaan ons nie alles nie

is Hy, die Almagtige Drie-enige God, Vader Seun en Heilige Gees, die absolute Heerser en Oorwinnaar van alles en almal,

en ons moet weet dat daar ŉ dag kom, wanneer dat nie meer tyd sal wees vir bekeer nie, wanneer die genadetyd finaal verby is.

Verder maak Hy seker met hierdie openbaring dat ons weet wat ons moet doen terwyl daardie laaste dag al vinniger en ontstellender nader kom –

ons moet sy Woord eet, bestudeer en inneem, die soet en die bitter daarvan.

En ons moet sy Woord, sy oop boekie verkondig en daarvan vertel – die soet en die bitter daarvan

Verstaan jy waarom ons nie ontsteld hoef te raak oor die einde van die tye en nie op hol hoef te gaan daaroor nie?

 Wees gerus in sy heerskappy,

 besef die dringendheid en

 fokus net maar op sy Woord – eet dit en verkondig dit...

Amen